“กรมชล” เพิ่มการระบาย “เขื่อนเจ้าพระยา” รับมือน้ำเหนือ แนะติดตามสถานการณ์ใกล้ชิด
“กรมชลประทาน” เร่งปรับเพิ่มการระบายน้ำ “เขื่อนเจ้าพระยา” เพื่อรองรับน้ำเหนือ รวมทั้งเฝ้าระวังและติดตามสถานการณ์น้ำอย่างใกล้ชิด
“กรมชลประทาน” เร่งปรับเพิ่มการระบายน้ำ “เขื่อนเจ้าพระยา” เพื่อรองรับน้ำเหนือ รวมทั้งเฝ้าระวังและติดตามสถานการณ์น้ำอย่างใกล้ชิด
28 ก.ย. 2564

นายประพิศ จันทร์มา อธิบดีกรมชลประทาน เปิดเผยถึงสถานการณ์น้ำในแม่น้ำเจ้าพระยาว่า สถานีวัดน้ำ C.2 จังหวัดนครสวรรค์ มีปริมาณน้ำไหลผ่าน 2,521 ลูกบาศก์เมตร/วินาที ต่ำกว่าตลิ่ง 1.88 เมตร และมีแนวโน้มเพิ่มสูงขึ้น ก่อนไหลไปรวมกับน้ำที่มาจากแม่น้ำสะแกกรัง และไหลลงสู่เขื่อนเจ้าพระยาตามลำดับ
โดยกรมชลประทาน ได้รับน้ำเข้าระบบชลประทานทั้ง 2 ฝั่ง รวม 306 ลูกบาศก์เมตร/วินาที และปรับการระบายน้ำผ่านเขื่อนเจ้าพระยาในอัตรา 2,631 ลูกบาศก์เมตร/วินาที โดยการปรับระบายน้ำดังกล่าว จะส่งผลกระทบต่อบริเวณที่อยู่อาศัยริมสองฝั่งแม่น้ำเจ้าพระยา และพื้นที่นอกคั้นกันน้ำที่เพิ่มสูงขึ้น
ได้แก่ บ้านท่าทราย และตำบลโพนางดำ อำเภอสรรพยา จังหวัดชัยนาท, วัดเสือข้าม วัดสิงห์ ตำบลอินทร์บุรี อำเภออินทร์บุรี อำเภอพรหมบุรี และอำเภอเมือง จังหวัดสิงห์บุรี, คลองโผงเผง วัดไชโย ตำบลเทวราช อำเภอไชโย และอำเภอป่าโมกข์ จังหวัดอ่างทอง, คลองบางบาล ตำบลหัวเวียง อำเภอเสนา ตำบลลาดชิด ตำบลท่าดินแดง อำเภอผักไห่ (แม่น้ำน้อย) จังหวัดพระนครศรีอยุธยา อย่างไรก็ดีหากระดับน้ำทางตอนบนเพิ่มสูงขึ้น และส่งผลให้มีปริมาณน้ำไหลผ่านเขื่อนเจ้าพระยาเพิ่มมากขึ้น
นอกจากนี้ กรมชลประทาน ได้ปรับแผนการบริหารจัดการน้ำ เพื่อพร่องน้ำและบริหารพื้นที่ลุ่มต่ำให้เป็นแก้มลิงหน่วงน้ำ และเร่งระบายน้ำในแม่น้ำเจ้าพระยา เพื่อรองรับน้ำจากพื้นที่ตอนบนที่กำลังจะมาถึง รวมทั้งเฝ้าระวังและติดตามสถานการณ์น้ำอย่างใกล้ชิด พร้อมประชาสัมพันธ์แจ้งเตือนประชาชนให้รับทราบสถานการณ์น้ำอย่างต่อเนื่อง เพื่อลดผลกระทบที่จะเกิดกับประชาชนให้ได้มากที่สุด จึงขอให้ประชาชนติดตามสถานการณ์น้ำในระยะนี้อย่างใกล้ชิด